
na skrátené legislatívne konanie o vládnom návrhu zákona o príspevku na pomoc pri odkázanosti na pomoc inej fyzickej osoby a o zmene a doplnení niektorých zákonov 


Vláda Slovenskej republiky predkladá návrh na skrátené legislatívne konanie o vládnom návrhu zákona o príspevku na pomoc pri odkázanosti na pomoc inej fyzickej osoby a o zmene a doplnení niektorých zákonov.
Navrhovaným zákonom Slovenská republika napĺňa úlohu vyplývajúcu z Plánu obnovy a odolnosti Slovenskej republiky „Komponent 13 - Dostupná a kvalitná dlhodobá sociálno-zdravotná starostlivosť“, v rámci ktorého sa Slovenská republika zaviazala v rámci Reformy integrácie a financovania dlhodobej sociálnej a zdravotnej starostlivosti k plneniu míľnika, ktorým je „Schválenie novej legislatívy v oblasti financovania sociálnych služieb, ktorou sa zavedie osobný rozpočet, do Q4 2025“.
Uvedený termín nie je možné v rámci štandardného legislatívneho procesu splniť. Objektívnou skutočnosťou, ktorá ovplyvnila možnosť pripraviť vládny návrh zákona s dostatočným časovým predstihom, boli opakované zmeny v politickom vedení rezortu a s tým súvisiace zmeny v riadení reformy. Samotnej príprave vládneho návrhu zákona predchádzalo vypracovanie Koncepcie reformy financovania sociálnych služieb, ktorú vláda Slovenskej republiky zobrala na vedomie v januári 2025. 
V procese prípravy legislatívneho návrhu bolo nevyhnutné zohľadniť vplyvy na verejné financie identifikované v uvedenej koncepcii, ako aj ich protichodné nastavenie vo vzťahu k inej reforme v rámci Plánu obnovy a odolnosti (Zavedenie viacročných výdavkových stropov). Limity verejných financií a požiadavka konsolidácie verejných výdavkov si vyžiadali úpravy už spracovaného vecného zámeru zákona. Následné negociácie so zástupcami Európskej komisie o podobe reformy a jej postupnej účinnosti viedli k situácii, ktorá vytvára naliehavú potrebu prijať legislatívnu úpravu v skrátenom legislatívnom konaní, aby bol dodržaný stanovený termín. Predkladaný vládny návrh zákona zároveň nadväzuje na reformu posudkovej činnosti zavedenú zákonom č. 376/2024 Z. z. o integrovanej posudkovej činnosti a o zmene a doplnení niektorých zákonov, ktorý nadobudol účinnosť až 1. septembra 2025.
Nesplnenie predmetnej úlohy v stanovenom termíne by znamenalo nesplnenie jedného míľnika Plánu obnovy a odolnosti Slovenskej republiky, ktorý by ohrozil podanie celej žiadosti o platbu Európskej komisii, t.j. vyplatenie 577 423 612 EUR. Navyše si Európska komisia vyhradila právo pri udelení sankcie z neplnenia reforiem stanoviť koeficient, ktorý môže predstavovať až 5-násobok sankcie, ak reformu vyhodnotí ako vážnu. Sankcia by tak mohla predstavovať sumu až 480 miliónov EUR. Uvedenú situáciu možno považovať za hrozbu značných hospodárskych škôd pre Slovenskú republiku v súvislosti s nesplnením míľnika vyplývajúceho z Plánu obnovy a odolnosti Slovenskej republiky, ktoré by nastalo pri dodržaní štandardných lehôt legislatívneho procesu.
Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa vzhľadom na to, že Slovenskej republike hrozia značné hospodárske škody, uzniesla na skrátenom legislatívnom konaní o vládnom návrhu zákona o príspevku na pomoc pri odkázanosti na pomoc inej fyzickej osoby a o zmene a doplnení niektorých zákonov.

